b'\n_START_ARTICLE_\nE. A. Saarimaa\n_START_PARAGRAPH_\nEemil Arvi Saarimaa, vuoteen 1905 Emil Arvid S\xc3\xb6derholm (13. toukokuuta 1888 Myn\xc3\xa4m\xc3\xa4ki \xe2\x80\x93 23. tammikuuta 1966 Helsinki) oli kielitieteilij\xc3\xa4, suomen kielen opettaja, kielenhuollon asiantuntija sek\xc3\xa4 Aleksis Kiven teosten tekstikriittinen toimittaja. H\xc3\xa4nelle my\xc3\xb6nnettiin professorin arvo 1950.\n_START_SECTION_\nHenkil\xc3\xb6historia\n_START_PARAGRAPH_\nYlioppilaaksi Saarimaa tuli 1907 ja valmistui filosofian kandidaatiksi 1910. H\xc3\xa4n oli Viritt\xc3\xa4j\xc3\xa4n p\xc3\xa4\xc3\xa4toimittaja 1927\xe2\x80\x931936. H\xc3\xa4n toimi Tytt\xc3\xb6normaalilyseon suomen kielen yliopettajana 1934\xe2\x80\x931952, mit\xc3\xa4 ennen h\xc3\xa4n oli opettaja Kallion yhteiskoulussa ja nuorempi lehtori Helsingin 2. suomalaisessa tytt\xc3\xb6koulussa ja vanhempi lehtori Suomalaisessa normaalilyseossa. Saarimaa oli tunnettu kielenhuoltaja. H\xc3\xa4n kirjoitti moniin painoksiin ylt\xc3\xa4neen oppikirjan Kielenopas ja muita kielenhuollon oppaita ja suomen kielen ja kirjallisuuden oppikirjoja. Saarimaa toimitti Aleksis Kiven kootut teokset 1915, 1916 ja 1919. Kotikielen seuran kunniaj\xc3\xa4seneksi h\xc3\xa4net nimitettiin 1948._NEWLINE_E. A. Saarimaan vanhemmat olivat maalari Kaarle Saarimaa ja Hanna Knuutti ja puoliso vuodesta 1932 Alli Korhonen.'